
הכנסת העשרים
מושב שלישי
<פרוטוקול מס' 446>
מישיבת ועדת החינוך, התרבות והספורט
יום שני, ט"ז בתמוז התשע"ז (10 ביולי 2017), שעה 10:30
<סדר היום:>
<תקנות הסעה בטיחותית לילדים ולפעוטות עם מוגבלות>
נכחו:

<חברי הוועדה:> 
יעקב מרגי – היו"ר
יוסף ג'בארין 
חברי הכנסת:
טלב אבו עראר
איימן עודה

<מוזמנים:> 
	שמעון אבני
	–
	מנהל אגף הצטיידות והסעות, משרד החינוך

	חיה הראל
	–
	ממונה ועדות מתוקף חוק, משרד החינוך

	אילן שי
	–
	ממונה ייעוץ משפטי, משרד החינוך

	שאול קירשנבאום
	–
	רפרנט חינוך, משרד האוצר

	דניאל לורברבוים
	–
	רפרנט חינוך, אגף התקציבים, משרד האוצר

	תמיר בן משה
	–
	סמנכ"ל ומנהל מינהל הפיתוח, משרד החינוך

	הדס אגמון
	–
	עו"ד, מח' ייעוץ וחקיקה, משרד המשפטים

	נאוה בן דב
	–
	ר' ח' תעבורה באגף התנועה, המשרד לבטחון פנים

	טליה אגמון
	–
	הלשכה המשפטית, משרד הבריאות

	הדר ירדני
	–
	מנהלת המח' להתפתחות הילד ושיקומו, משרד הבריאות

	אמיתי שוחט
	–
	מנהל תחום שילוב בחינוך, נציבות שוויון זכויות לאנשים עם מוגבלות

	מיכל מנקס
	–
	סמנכ"ל חינוך וחברה, מרכז השלטון המקומי

	אמנון מרחב
	–
	מנכ"ל עיריית ירושלים

	מיכל שלם
	–
	ראש הסגל, עיריית ירושלים

	עופר בן אליעזר
	–
	ראש מועצה מקומית רמת ישי

	נעמה אריעם ענתבי
	–
	עו"ד האגף לקידום זכויות, אלו"ט

	אסתר קרמר
	–
	חברה, קואליציית הורים לילדים עם צרכים מיוחדים

	זהר פילבר
	–
	מרפאה בעיסוק, מנהלת המרכז, בית חולים אלין

	הניה מרמורשטיין
	–
	בית חולים אלין

	זאב גולדבלט
	–
	מנכ"ל הפורום, ארגוני הורים

	פז כהן
	–
	יו"ר ארגון הורים למערכת החינוך

	אפרת בצלאל
	–
	מתנדבת, ארגון ההורים

	נועה ביתן
	–
	עו"ד, אקי"ם

	אביבית ברקאי-אהרונוף
	–
	עו"ד, בזכות

	מנחם גולדין
	–
	מנהל יחידת המידע ומיצוי זכויות, ארגון קשר

	אבנר עורקבי
	–
	יו"ר אהב"ה-ארגון הנכים בישראל המיוחד

	דני קדרון
	–
	תנו יד לחירש, נכים למען נכים

	מוטי אדרי
	–
	הורה לילדה

	ציפורה רוזנברג
	–
	מתנדבת

	שירית כהן
	–
	כתבת פרלמנטרית, עיתון מקור ראשון

	נועה בן אריה
	–
	שדלן/ית, מייצגת את עיריית ירושלים

	מתן צדיק
	–
	שדלן/ית (מאיר אסרף משרד עו"ד), מייצג את הסתדרות המורים

	איתן אלון
	–
	שדלן/ית


<ייעוץ משפטי: >
מירב ישראלי
יעל הומינר - מתמחה
<מנהל/ת הוועדה:>
יהודית גידלי
<רישום פרלמנטרי:>
ס.ל., חבר תרגומים
<תקנות הסעה בטיחותית לילדים ולפעוטות עם מוגבלות>
<היו"ר יעקב מרגי:>
אני מתכבד לפתוח את ישיבת ועדת החינוך, התרבות והספורט של הכנסת, 10 ביולי 2017, ט"ז בתמוז תשע"ז, הנושא תקנות הסעה בטיחותית לילדים ולפעוטות עם מוגבלות. עוד דיון. אנחנו מתקדמים לאט לאט, אני מקווה שבסוף נעביר את התקנות. היועצת המשפטית של הוועדה, תכניסי אותנו למסגרת. 
<מירב ישראלי:>
בישיבה הקודמת הקראנו את התקנות עד תקנה 8 ובמקביל אחרי הישיבה הקודמת אני ישבתי לישיבות פנימיות עם נציגי משרד החינוך, משרד המשפטים ונציבות שוויון זכויות לאנשים עם מוגבלות. בחלק מהדברים כבר הוכנסו תיקונים בעקבות הישיבות הפנימיות שנעשו בינינו, ונושאים שהם עקרוניים תקציביים, נגיד ככה, משרד החינוך ידווח איפה זה עומד, הם יעשו ישיבה עם המנכ"ל, אני מבינה, על הנושא הזה. אנחנו עוד לא סיימנו, אני מתכוונת להמשיך לשבת איתם גם בהמשך על מה שעוד לא הספקנו. זה בגדול מה שהיה מאז. 

<היו"ר יעקב מרגי:>
משרד החינוך. 

<אילן שי:>
נקבעה ישיבה ל-25 ביולי בסוגיות התקציביות, בסוגיה של הליווי לגילאי 3-4 בתקווה שיגיעו לסיכום שיאפשר להתקדם בסוגיה הזו. 

<מירב ישראלי:>
ומספר ילדים גם, מה עם מספר ילדים? 

<שמעון אבני:>
יש שלושה נושאים שעולים למנכ"ל בשבועיים הקרובים. אחד מהם, יהיה דיון במינהל הפדגוגי, שאנחנו מקיימים עליו דיון בנפרד, זה ליווי לילדי 3-4 ואנחנו מחפשים פתרון מקורי, מציאותי, ריאלי, שנוכל להסיע את הילדים האלה, ייתכן שלא את כולם ונסיע קבוצה מהילדים, אבל משהו אנחנו - - -

<היו"ר יעקב מרגי:>
אתם בכיוון. 

<שמעון אבני:>
כן. הדבר השני הוא הגבלה של 8 ילדים ברכב, שזה עולה למנכ"ל, בתוך שבועיים יהיה דיון עם המנכ"ל. אני אישית דיברתי עם המנכ"ל, כתבתי לו את כל ההערות - - - 

<היו"ר יעקב מרגי:>
זה יהיה באותו דיון, באותה פגישה? 

<שמעון אבני:>
לא, זה דיון בנפרד. אמרנו 8 ילדים ומשך זמן ההסעה וליווי. אלה שלושת הנושאים שהם עולים הרבה מאוד כסף והם נשארו פתוחים. תוך שבועיים נבוא עם תשובות סופיות. 

<היו"ר יעקב מרגי:>
תודה. אנחנו נמשיך בהקראה. 

<מירב ישראלי:>
מתקנה 8. אני אקריא מהנוסח שהונח בפניכם, שזה הנוסח כבר עם התיקונים הנוספים. בגדול, כשנסיים לנסח את כל התקנות אנחנו נעבור על כלל התקנות ונרכז בתקנה הזאת את כל הנושאים שהם באחריות ברשות המקומית - - -

<טלב אבו עראר (הרשימה המשותפת):>
יושב ראש הוועדה, הוא אמר עד 8 ברכב. 

<מירב ישראלי:>
ילדים. 

<היו"ר יעקב מרגי:>
עם מוגבלות. 

<טלב אבו עראר (הרשימה המשותפת):>
כן, אני יודע את זה, אבל עד איזה מרחק? 

<שמעון אבני:>
כל מרחק. לא קשור המרחק. כשאנחנו מגבילים את כמות הילדים זה לא קשור המרחק. 

<טלב אבו עראר (הרשימה המשותפת):>
לא, אני שואל - - -

<שמעון אבני:>
אז אני אומר - - - 

<היו"ר יעקב מרגי:>
הוא צריך להגיע למוסד.

<טלב אבו עראר (הרשימה המשותפת):>
אפילו 100 קילומטר? 

<היו"ר יעקב מרגי:>
לא. 

<מירב ישראלי:>
זה עניין של זמן, יש זמן הסעה. 

<טלב אבו עראר (הרשימה המשותפת):>
אבל אצלנו במגזר יש 70 קילומטר. 

<חיה הראל:>
לא, אבל יש זמן נסיעה. 

<טלב אבו עראר (הרשימה המשותפת):>
כמה זמן? 

<היו"ר יעקב מרגי:>
עד שעה וחצי. 

<שמעון אבני:>
עד שעה וחצי, כמובן שזה המקסימום, אנחנו שואפים שזה יהיה הרבה פחות. 

<טלב אבו עראר (הרשימה המשותפת):>
אבל הנורמלי לא יכול לקבל שעה וחצי נסיעה. באמת. עד שעה וחצי? זה נורמלי? 

<שמעון אבני:>
כמה מקרים אתה מכיר שנוסעים שעה וחצי? 

<טלב אבו עראר (הרשימה המשותפת):>
יש הרבה, אדוני. אני מהמגזר הבדואי, שם אפילו חלק מבעלי המוגבלויות לא מגיעים להסעות, לא מוסעים. 

<שמעון אבני:>
אצלכם זו בעיה אחרת - - -

<היו"ר יעקב מרגי:>
רגע, שמעון. הדיון היום - - -

<טלב אבו עראר (הרשימה המשותפת):>
יש לך תשובה כל הזמן אתה. 

<היו"ר יעקב מרגי:>
מה לעשות? אלה הם בניי, אז יש לי תשובות. הדיון היום הוא על תיקון תקנות להסעת ילדים עם מוגבלות. תנסה לצאת מהבעיה של המגזר הבדואי, כי כרגע זו הבעיה של הסעות שאנחנו עדיין עובדים עליה ונקווה שיום אחד - - -

<טלב אבו עראר (הרשימה המשותפת):>
לא המגזר הבדואי, המגזר היהודי. איך ילד מוגבל ייסע שעה וחצי? 

<היו"ר יעקב מרגי:>
לא, אני רוצה לענות לך גם במגזר הבדואי, אבל תצא מהמסגרת הכללית. לו יצויר שיש ילד עם מוגבלות, לצורך העניין בח'ורה, והמוסד המתאים לו בגלל המוגבלות שלו נמצא באופקים, או אחרי אופקים, עלי נגב. 
<טלב אבו עראר (הרשימה המשותפת):>
מח'ורה עד אופקים 40 דקות. 

<היו"ר יעקב מרגי:>
אז רק אני אומר, זו המסגרת של התקנות, איך מסיעים את הילד, באיזה רכב, כמה ילדים, אורך הנסיעה. 

<יוסף ג'בארין (הרשימה המשותפת):>
השעה וחצי שבתקנות, זה בתוך התקנות או - - - 

<שמעון אבני:>
זה יהיה בתקנות. 

<מירב ישראלי:>
לא בין רשויות, כרגע זה רק בתוך רשות, בין הרשויות זה אחד הנושאים - - -

<היו"ר יעקב מרגי:>
שהם צריכים לתת לנו תשובה. 

<טלב אבו עראר (הרשימה המשותפת):>
אולי צריך לחשוב להקים מוסדות, במקום להסיע אותם? 

<היו"ר יעקב מרגי:>
אין לך, יש - - -

<מירב ישראלי:>
אין מספיק ילדים. 

<היו"ר יעקב מרגי:>
ברוך ה' שאין לנו מספיק ילדים עם מוגבלות שאפשר לפתוח ליד - - -

<יוסף ג'בארין (הרשימה המשותפת):>
אבל אפשר רק להבין אם המספר - - -

<אבנר עורקבי:>
להקים בחורה. 

<היו"ר יעקב מרגי:>
אבנר, למי? אין מוגבלים. אין ילדים מוגבלים. 

<אבנר עורקבי:>
אין במגזר הבדואי - - -

<היו"ר יעקב מרגי:>
אין, מה, אתה עכשיו רוצה להכניס - - -

<אבנר עורקבי:>
אני אומר לך שיש. 

<היו"ר יעקב מרגי:>
בסדר, כשיהיה יקימו לך. 

<יוסף ג'בארין (הרשימה המשותפת):>
רק להבין, המספר 8, איך הוא הגיע? מה הרציונל? למה 8 ולא 10? 

<שמעון אבני:>
בדקנו מדעית את הדבר הזה, נסענו על הסעות, ראינו כמה ילדים, כמה טרנזיט מכיל, כמה מקום צריך לכל ילד, כמה מלווה יכולה להסתדר עם מספר הילדים והגענו ל - - - היום אין מגבלה. 

<מירב ישראלי:>
יש תקנות הפעוטות, ששם זה 8 והרצון הוא להשוות את המצב לתקנות האלה, שכרגע אין פה מספר מקסימלי, למה שקורה בתקנות הפעוטות. 

<היו"ר יעקב מרגי:>
כן, אבנר. 

<אבנר עורקבי:>
הכוונה ל-8, זה ילדים מוגבלים בכיסאות גלגלים? 8 כיסאות גלגלים? 

<היו"ר יעקב מרגי:>
לאו דווקא. 

<שמעון אבני:>
אנחנו פותחים את הכול מחדש. 

<היו"ר יעקב מרגי:>
רבותיי, תודה. בבקשה, הקראה.

<מירב ישראלי:>
אז אנחנו כאמור בתקנה 8, שמדברת על אחריות הרשות המקומית, לגבי נהג ההסעה ומלווה ההסעה. הרצון פה הוא לרכז את כל ההוראות שנוגעות לאחריות הרשות המקומית בהקשר של התקנות האלה. 'הרשות המקומית תוודא שהתקבל לגבי הנהג אישור משטרה כאמור בחוק למניעת העסקה של עברייני מין'. ואותו דבר לגבי המלווה. 
(4) הרשות המקומית תחליף נהג במסלול הסעה במשך כל שנת לימודים אלא אם כן ישנן נסיבות שאינן מאפשרות הסעה על ידי אותו נהג במהלך שנת הלימודים'. זה אמור להיות גם לגבי המלווה.
(5) הרשות המקומית תוודא כי מלווה עבר הכשרה וקורס עזרה ראשונה, כאמור בתקנות 6(א)(4) ו-6(א)(5) לפני או בסמוך לתחילת עבודתו. 

(6) הרשות המקומית תוודא כי מלווה עבר השתלמות רענון פעם בשנה לפי הוראות המנהל של משרד החינוך. נקבע כי תלמיד זכאי למלווה אישי, תוודא הרשות כי המלווה האישי אינו משמש גם בתפקיד מלווה ההסעה.

<היו"ר יעקב מרגי:>
הערות ל-8. בבקשה, זאב.

<זאב גולדבלט:>
לאמץ גם כאן את ההסתייגות שהייתה בחוק הצהרונים וגם בחקיקה הנוספת לגבי אלה שהוגשה כנגדם תלונה על עבירות מין. 

<מירב ישראלי:>
אמרנו. עוד פעם, שכאן אין אפשרות, מכיוון שלא מדובר על עובדי חינוך או עובדי שירות בבית ספר, אין סמכות לגביהם לקבל את המידע. 

<זאב גולדבלט:>
זה אומר שהמשטרה, בכל מקרה אסור לה להעביר את המידע הזה, אם זה לא עובדי משרד חינוך? 
<מירב ישראלי:>
בדיוק, אין פה סמכות מכוח חוק ה - - - השלילי, אלא אם כן - - - 

<היו"ר יעקב מרגי:>
אלא אם כן יתוקן החוק. 

<זאב גולדבלט:>
השאלה אם לא כדאי לתקן את החוק, כי זמן החשיפה - - - 

<מירב ישראלי:>
הבעיה היא שזה תקנות. 

<זאב גולדבלט:>
אבל נגיד אחרת, רק במהלך השנה האחרונה נחשפנו לפחות לשלושה מקרים שדווקא הנהגים או המלווים הטרידו את הילדים והילדים האלה גם לא יכולים להתלונן, נוסף לכל הצרות. 

<מירב ישראלי:>
הבעיה היא שזה לא הליך חקיקה, זה הליך של תקנות, לכן אין על שולחן הוועדה הצעה לתיקון חוק. 

<זאב גולדבלט:>
אני מציע, שווה לחשיבה. 

<אמיתי שוחט:>
בהכשרה של המלווים אז יש סעיף שמדבר על הכשרה, שיכירו צרכים של ילדים עם מוגבלות, השאלה אם יש אפשרות שבאחריות של הרשות המקומית להכיר למלווה את הילדים, זאת אומרת שהמלווה יעבור היכרות עם הילדים או על הצרכים הספציפיים שלהם. 

<היו"ר יעקב מרגי:>
אולי אני אלך לפגוש אותם בסלון גם כן? 

<אמיתי שוחט:>
לא בסלון, אבל כשהוא עובר הדרכה שיסבירו לו לאיזה ילדים הוא מגיע. 

<היו"ר יעקב מרגי:>
הוא עובר, מסבירים לו בעיקרון. הוא יעבור הדרכה, איך מלווים ילדים עם מוגבלות, אבל להכיר אותם ברמה האישית? יש את התג לכל אחד. אי אפשר לעשות את זה, הלוואי שיכולנו. 

<אמיתי שוחט:>
לא, השאלה אם אפשר, אני שואל. 

<היו"ר יעקב מרגי:>
את רוצה להתנדב? בבקשה. 

<נועה בן אריה:>
תודה, לא, אני לא רוצה להתנדב, אני רוצה רק להעיר לנוסח של סעיף (ד). הרשות המקומית לא מחליפה את הנהגים, הרשות המקומית היא הגוף שמעסיק את חברת המסיעים שהיא מחויבת שלא להחליף את הנהג, זה תנאי בתוך המכרז שלה, זה גם תנאי במכרז שנקבע במשרד החינוך. לכן הנוסח, כפי שקיים בסעיף (ד) בעצם מטיל חבות על הרשות המקומית שהיא לא באמת קיימת. אני לא יכולה להחליף או לא להחליף, היא תוודא שלא מוחלף הנהג.
<מירב ישראלי:>
אוקיי, בסדר. 

<היו"ר יעקב מרגי:>
תודה, הערה במקום. 

<מירב ישראלי:>
אני רשמתי לי את ההערה של אמיתי, לסעיף הממונה, שנדון בזה שם. אז אנחנו אומרים שזה יהיה 'תוודא', נכון? 

<נועה בן אריה:>
תוודא או תבטיח שלא. 

<מירב ישראלי:>
בסדר גמור. אנחנו בתקנה 9. שזה אחריות מוסד חינוך. 

אחריות מוסד חינוך. 9.
(1) בסוף יום לימודים ילד עם מוגבלות יגיע אל הרכב מלווה באיש צוות של מוסד החינוך שקבע מנהל מוסד החינוך.
(2) איש הצוות של מוסד החינוך יוודא ביחס לתלמיד הזכאי לליווי כי יש ברכב ההסעה מלווה. 

גם פה אני רק אומר שאחרי שהתקנות יהיו מנוסחות אולי נעבור עוד פעם על הנוסח ונראה שלא חסר בו שום דבר מבחינת האחריות של מוסד החינוך, כי יש גם משהו שמדבר על ההגעה של הילד למוסד החינוך. 

<היו"ר יעקב מרגי:>
זה סעיף אחר. 

<מירב ישראלי:>
בבוקר, שזה בסעיף 6, נושא של הורדת ילד.

<היו"ר יעקב מרגי:>
אנחנו כאן בסוף יום הלימודים. 

<מירב ישראלי:>
נכון, אז גם את הנושא של הורדת ילד, שיש שם גם אחריות של מוסד חינוך, נכניס פה גם. זה רק עניין של התאמה. 

<אילן שי:>
נראה לי לגבי 9(ב) זה יכול להיות רק בסוף יום לימודים. 

<מירב ישראלי:>
כן, על גן ילדים אנחנו מדברים, נכון? 

<אילן שי:>
יש את ההבדל בין גן ילדים לבין בית ספר, אבל לגבי לוודא שיש מלווה, הוא יכול לוודא רק בסוף יום לימודים, בבוקר ההסעה מסתיימת כשהוא מגיע. 

<מירב ישראלי:>
לא, אבל לגבי גן ילדים יש אחריות של מוסד החינוך. את זה כן צריך להכניס, פשוט לעשות התאמה. 

<אביבית ברקאי-אהרונוף:>
אם אפשר שיהיה סעיף מקביל גם, שהרשות המקומית תוודא שמלווה מגיע גם בבוקר. כלומר יש את סעיף 9, איש הצוות של המוסד החינוכי מוודא שמלווה, בסוף היום - - - 

<היו"ר יעקב מרגי:>
אז מה, את רוצה שעכשיו רשות מקומית, בוא נאמר עיריית תל אביב, או עיריית ראשון או באר שבע או פתח תקווה תחזיק צי של מי שיבדוק את כל ההסעות, אם יש בהם - - - על מי האחריות לוודא שיש מלווה? 

<נועה בן אריה:>
לא, מלווה בהסעה, אני מבינה וזה קיים, מה שמדברת עליו אביבית זה שכמו שהוחלה החובה על מוסד החינוך לוודא שהילד מלווה להסעה בתום יום הלימודים אביבית מבקשת שהרשות המקומית תוודא שהוא גם מובל אל המוסד החינוכי. זה דבר שאנחנו לא יכולים להתחייב עליו, זה באחריות מוסד החינוך, מוסד החינוך יצטרך לדאוג לזה. 

<מיכל מנקס:>
בסופו של יום ההורה מוסר את הילד - - -

<נועה בן אריה:>
אין לנו שום דרך להיות בזמן אמת בכל צוות. 

<היו"ר יעקב מרגי:>
תודה, אין כאן דיון. 

<מירב ישראלי:>
זה אמור להיות מטופל במנגנון הכללי, זאת אומרת הממונה מטעם הרשות המקומית נותן למלווה רשימה של הילדים, המלווה אמור לוודא שכל הילדים עלו לפי הרשימה. זה המנגנון ש - - -

<קריאה:>
המלווה לא מגיע, אז ההורים לא מעלים. 

<אילן שי:>
אם הכוונה במילה לוודא שזה ווידוא בראייה, זאת אומרת שיש מישהו שצריך להסתכל שיש מלווה, זה יכול להיות רק בסוף ההסעה במוסד החינוך. אני לא רואה איך מישהו יכול לבדוק בנקודת האיסוף הראשונה של כל אחת ואחת מההסעות שיש בה מלווה. רק ההורה, אין שום גורם שיכול לפזר כמות כזאת - - -

<שמעון אבני:>
רק ההורים, רשות מקומית לא תוכל. 

<טלב אבו עראר (הרשימה המשותפת):>
יש לי שאלה. למה לא ימנו מפקח - - - 

<היו"ר יעקב מרגי:>
אני אתן לך לשאול. יש סיפור ש - - - 

<טלב אבו עראר (הרשימה המשותפת):>
שיעשה בדיקות פתע. 

<היו"ר יעקב מרגי:>
תקשיב. יש סיפור יהודי, איזה אורח שהגיע לבית כנסת, פעם ראשונה, הוא רואה שהגבאי מעלה את זה ואחרי זה הוא פונה לצד הזה ומעלה את ההוא ואחרי זה פונה לצד ההוא, הוא בא אליו בסוף היום, הוא אומר 'איזה סדר אתה מנהל פה? אתה קופץ ממקום למקום', אורח לרגע. חכה, אנחנו כבר מזיעים על התקנות האלה חודשיים. הם שאלו שאלה בהקשר, אני אתן לך לשאול את השאלה בנפרד. 

<טלב אבו עראר (הרשימה המשותפת):>
אז אני אורח זמני? 

<היו"ר יעקב מרגי:>
לא, הגעת עכשיו, חכה, תלמד את התקנות. זה לא חקיקה. 

<טלב אבו עראר (הרשימה המשותפת):>
אבל תוך כדי אפשר לשאול שאלה? 

<היו"ר יעקב מרגי:>
אני אתן לך. מיכל, רצית לומר? אילן השיב? תודה. בבקשה, חבר הכנסת, רצית לשאול שאלה. 
<טלב אבו עראר (הרשימה המשותפת):>
אני שואל, הוא אומר רק ההורה יכול לבדוק אם באמת יש מלווה או אין מלווה. למה שלא יתמנה אדם שזה תפקידו? לעקוב אחרי המלווים, אם זה מיושם או לא. 

<היו"ר יעקב מרגי:>
איך? 

<טלב אבו עראר (הרשימה המשותפת):>
שיעשה בדיקות פתע. 

<היו"ר יעקב מרגי:>
יש רכז. אתה באת עכשיו. יש - - - 

<טלב אבו עראר (הרשימה המשותפת):>
כל הזמן 'אתה באת, אתה באת' - - -

<היו"ר יעקב מרגי:>
זה בדיוק - - -

<טלב אבו עראר (הרשימה המשותפת):>
יעקב, אל תחזור על המילים האלה, 'אתה באת, אתה באת, אתה באת', מותר לי להיות בכל הוועדות. 

<היו"ר יעקב מרגי:>
צודק, אני לא בא בטענה, אני רק אומר לך שהתייחסנו לזה, התקנות מתייחסות לזה. 

<טלב אבו עראר (הרשימה המשותפת):>
אוקיי, התייחסתם בישיבה אחת, החוק הזה מחייב עשר רשימות. זה חשוב מאוד מאוד. יש הרבה בעיות בקטע. 

<היו"ר יעקב מרגי:>
כמה ישבנו על התקנות האלה? 

<טלב אבו עראר (הרשימה המשותפת):>
אתה אומר 'ישבנו בישיבה הקודמת'
<היו"ר יעקב מרגי:>
כמה ישיבות? 

<טלב אבו עראר (הרשימה המשותפת):>
אני לא יודע. 

<היו"ר יעקב מרגי:>
תבדקי לי כמה - - -

<מירב ישראלי:>
כמה וכמה פעמים וזה עוד לא הוגש אפילו רשמית. 

<היו"ר יעקב מרגי:>
אבנר, בבקשה. 

<אבנר עורקבי:>
אני רק רוצה לוודא שזה אכן מבוצע. 

<טלב אבו עראר (הרשימה המשותפת):>
אז אני יוצא. 

<היו"ר יעקב מרגי:>
שב, שלא ישעמם לי. 

<טלב אבו עראר (הרשימה המשותפת):>
אני מפריע לך. 
<היו"ר יעקב מרגי:>
לא, חס ושלום, שב. בבקשה, אבנר. 

<אבנר עורקבי:>
אני רוצה להבהיר פה, ישנם ילדים שהם ילדים מאוד מורכבים, שהם זקוקים לסייע אישי בהסעה עצמה, פה ב-(ו) כתוב שנקבע כי התלמיד זכאי למלווה - - - 

<קריאה:>
זה 8(ז). 

<היו"ר יעקב מרגי:>
החזרת אותנו ל-8? 

<אבנר עורקבי:>
כן, אני אסביר. 

<היו"ר יעקב מרגי:>
אבל למה כשביקשתי התייחסות ל-8 לא התייחסת לזה? 

<אבנר עורקבי:>
לא ראיתי את זה. 

<היו"ר יעקב מרגי:>
הפעם אני אתן לך, אבל אני לא חוזר יותר. 

<אבנר עורקבי:>
תראה, יש פה ילדים, בסיפא הזאת, שהם מאוד מורכבים, שהם יכולים לקבל התקפים באמצע הסעה, או יכולים - - - מי שיכול לטפל בהם זה רק הסייע האישי שלהם, כלומר אותה מטפלת אישית שלו. אני מבין שבמידה שההורים מבקשים, שגם יהיה אותו סייע צמוד לאותו ילד ספציפי. 

<חיה הראל:>
אבל זה המלווה האישי. בנוסף למלווה בהסעה. זה כתוב. 

<היו"ר יעקב מרגי:>
תודה. זה נכון מה שאמרתי לחבר הכנסת טלב אבו עראר, לגבי כל אלה שרוצים - - - אני מבקש, אלה שרוצים להתייחס לסעיפים, שיכבדו את עצמם ואותנו, שיקראו את התקנות לפני כן. זה קשה כל פעם לחזור, זו ישיבה שישית על התקנות האלה. רבותיי, זה לא מהיום, זו ישיבה שישית. בבקשה. נגמרו ההערות ל-9? בבקשה, 10. 

<מירב ישראלי:>
בטיחות בהסעה. 10. 

(1) הממונה ייתן לנהג הסעות ברשות המקומית או לנותן שירות ההסעות של הרשות המקומית, לפי העניין, הוראות פרטניות בעניין ילד עם מוגבלות שמצבו אינו מאפשר את קיום הדרישות בתקנה 6(ח) או שנדרשות לגביו דרישות מיוחדות.
(2) רכב המשמש להסעת ילדים עם מוגבלות לפי תקנות אלה יכיל ערכת עזרה ראשונה; כמו כן יאפשר רכב כאמור קליטת ציוד רפואי הנחוץ לילד עם מוגבלות.
(3) לא יעשן אדם ברכב הסעת ילדים עם מוגבלות.

<היו"ר יעקב מרגי:>
הערות. בבקשה.

<הדר ירדני:>
אני מאוד אשמח אם יהיה מקום שיהיה כתוב שציוד רפואי צריך להיות מעוגן ברכב.

<היו"ר יעקב מרגי:>
זה כתוב. 

<קריאה:>
ב-6(ח).

<מירב ישראלי:>
רק צריך להגיד שאם ייקבע, אני מקווה שייקבע, מספר מקסימלי של ילדים בהסעה, זה ייכנס ל כאן. 

<קריאה:>
זה לא 6(ח), אין 6(ח).

<מירב ישראלי:>
את כל הסיבובים האלה אנחנו נעשה. הכוונה היא העיגון של הילד. 

<הדר ירדני:>
לא עיגון של הילד, עיגון ציוד. 

<מירב ישראלי:>
כן, אנחנו יודעים למה הכוונה. 

<חיה הראל:>
ציוד רפואי זה (י). 

<קריאה:>
אבל לא הציוד הרפואי, העיגון. 

<היו"ר יעקב מרגי:>
ד"ר ירדן, ראית את זה ב-7(י)? 

<הדר ירדני:>
כן. 

<היו"ר יעקב מרגי:>
תודה. הלאה. 

<מנחם גולדין:>
הערה. אני גם רוצה לשאול לגבי ציוד רפואי שצריך להעלות אותו, להוריד אותו, בטח שהילד עצמו לא עושה את זה. איפה כתוב באחריות מי לעשות את זה? קביים למיניהם, הציוד הרפואי? 

<קריאה:>
כתוב 'נבדק', לא כתוב באחריות. 

<מנחם גולדין:>
אבל מי מוריד אותו, מי מעלה אותו? 

<היו"ר יעקב מרגי:>
אם יש לו מלווה אישי, ודאי המלווה אישי, אם לא, המלווה בהסעה. השאלה אם זה כתוב. 

<מנחם גולדין:>
אין לי בעיה אם הדברים כבר הוגדרו, אבל האם המלווה האישי הוא גם אחראי להוריד את הציוד, להעמיס אותו? 

<מירב ישראלי:>
כן, לדעתי בסעיף של המלווה יש את זה, ויש גם הפניה לזה, שאם אין מלווה זה באחריות הנהג. י הסדרה של זה. 

<קריאה:>
לא תמיד, גם אם יש לו קביים? 

<היו"ר יעקב מרגי:>
אז היא אמרה תמיד ולא תמיד ויש לי דיון עכשיו על משהו שלא היה. למה? 

<מירב ישראלי:>
לדעתי מה שאין מלווה הנהג אמור לעשות במקום המלווה. יש לנו תקנה כזאת, אם חסר שם משהו אז אפשר להוסיף שם. 
כרטיס נוסע. 11.

(1) האחראים על ילד עם מוגבלות ימלאו טופס ערוך לפי הנוסח שבתוספת השנייה שיכלול את פרטיו האישיים של הילד, פרטי האחראי עליו, לרבות דרכי התקשרות עמו, צרכיו הרפואיים הנוגעים להסעה, רגישויות ואלרגיות שיש לו, סוג מושב הבטיחות הנדרש, ציוד נלווה, אופן עיגונו בהסעה, מסלול נסיעה ותחנות איסוף והורדה; מנהל מוסד חינוך שקיבל את טופס כאמור ידאג להנפקת כרטיס נוסע שיכלול את הפרטים שמסרו האחראים.
(2) מנהל מוסד חינוך יחליט על אופן הצגת כרטיס הנוסע לפי תקנת משנה (א) בהסכמה של האחראים על הילד עם מוגבלות ואם ניתן, גם בהתייעצות עם הילד עם המוגבלות.

כאן זה בהתייעצות עם משרד המשפטים לגבי הנושא של הפרטיות. לכן היה שינוי. 

<היו"ר יעקב מרגי:>
התייחסות.

<הדס אגמון:>
אנחנו הסכמנו לזה כבר. 

<מירב ישראלי:>
התאמת הסעה. 12.

(1) ילד עם מוגבלות יוסע ברכב שנוסעים בו ילדים עם מוגבלות, במקרים חריגים ומטעמים מיוחדים שיירשמו רשאי מנהל מחלקת חינוך או מי מטעמו באישור המנהל, לאשר מראש הסעה של ילד עם מוגבלות בהסעה שנוסעים בה ילדים ללא מוגבלות.
(2) הרשות המקומית תסיע ילדים עם מוגבלות הזכאים להסעה בשתי קבוצות גיל, 3 עד 10 ו-11 עד 21, במקרים חריגים ומטעמים מיוחדים שיירשמו רשאי מנהל מחלקת החינוך או מי מטעמו באישור המנהל, לאשר מראש הסעה של ילדים עם מוגבלות בהסעה הכוללת ילדים משתי קבוצות הגיל.
<איימן עודה (הרשימה המשותפת):>
אני מתבייש לשאול, כי אני זה שנכנס לבית הכנסת בסוף. מה זאת אומרת 'מטעמים מיוחדים'? סליחה שאני שואל, אני חושב שאני מפריע לכולם אפילו בשאלה הזו. 

<מירב ישראלי:>
הם יסבירו לך, אני משערת, טוב ממני שיש מקרים שבהם זה מספר פשוט קטן של ילדים ולא ניתן בעצם להוציא שתי הסעות. 

<אילן שי:>
יכולים להיות מקומות בפריפריה שיש מעט תלמידים באופן כללי וגם מעט תלמידים עם מוגבלות, זה לא הגיוני בשביל שני תלמידים, כל אחד מכל קבוצת גיל, להוציא - - -

<היו"ר יעקב מרגי:>
קודם לא היה מוגדר והייתה טענה, בצדק - - -

<שמעון אבני:>
היום הם נוסעים ביחד. 

<היו"ר יעקב מרגי:>
- - - שמעלים ילדים עם מוגבלות, עם מוגבלויות קלות, קשות, עם ילדים רגילים במערכת, פערי גילים, בלי בקרה, הכול מיקס אחד, העיקר לדחוף ולהסיע ולחזור. אנחנו מתקנים תקנות כדי לסדר את זה, לייחד הסעה מיוחדת לילדים עם מוגבלות, עם תנאים, עם כללים. 

<איימן עודה (הרשימה המשותפת):>
אני שאלתי שאלה - - -

<היו"ר יעקב מרגי:>
יהיו מקרים שביישוב מסוים מרוחק יהיה ילד בקבוצת גיל 3 עד 10 וילד בקבוצת גיל של 11-12 ומטעמים מיוחדים, צורת ההסעה, ניתן להסיע אותם ביחד, אולי בגלל סוג המוגבלות, טעמים כאלה ואחרים שאני לא יודע להגדיר אותם ואי אפשר להגדיר בתקנות את כל האפשרויות שיצוצו. 

<מירב ישראלי:>
זה גם עולה לרמת המנהל. 

<היו"ר יעקב מרגי:>
כן, מי שמאשר את זה. 

<מירב ישראלי:>
ברמה ארצית.

<אסתר קרמר:>
אני רציתי לשאול לפי מה חלוקת הגיל. יש פה קבוצת גיל 3 עד 10 ו-11 עד 21. למה חלוקת הגיל היא לא לפי כיתות של בית ספר. למה ילד בכיתה ה', שהוא בן 10 צריך לנסוע עם ילדים בתיכון, שזה אמור להיות, בעיניי, לפי קבוצת גיל עד סוף בית ספר יסודי. 
<היו"ר יעקב מרגי:>
ואם הייתי עושה ילד בכיתה א' עם ילד בכיתה ו' או כיתה ז' או ח', לא הייתם שואלים שאלה? הילד בכיתה א' או בגן הוא רך ואת מעלה אותו - - -

<חיה הראל:>
אם אפשר, ישנם בתי ספר שהכיתות הן דו ותלת גיליות. אם תגידי כיתה ו' את לא קולעת, את יכולה לדבר על ילד בן 12 ואת יכולה לדבר גם על ילד בן 14. 

<אסתר קרמר:>
בית ספר יסודי ובית ספר תיכון. 

<חיה הראל:>
אנחנו לא רוצים שילד בן 14 ייסע עם ילד בן 3. 

<שמעון אבני:>
יש הרבה בתי ספר שהם א'-ח'.

<אסתר קרמר:>
כן, אבל אני לא רוצה שילד בן 10 ייסע עם ילד בן 21. 

<היו"ר יעקב מרגי:>
אבל הרציונל שלו יותר משכנע אותי, אני אגיד לך. ילד בן 3, יש לו עדיין רכות מסוימת והפערים הם גדולים. ילד בן 10, אני לא אומר שזה אותו דבר כמו ילד בן 14-15, אבל צריך למתוח את הקו, ואם את שואלת אותי, למתוח את הקו כאן נראה יותר סביר. 

<אסתר קרמר:>
והוא ייסע לבד? ילד בכיתה ה', כל בית הספר שלו ייסע בהסעה אחת והוא ייסע לבד? 

<שמעון אבני:>
למה הוא ייסע לבד? 

<אסתר קרמר:>
ילד בכיתה ה' שלומד בבית ספר יסודי, א' עד ה' ייסעו בהסעה אחת והילד בכיתה ו', שהוא בן 11, ייסע עם - - - 

<שמעון אבני:>
זה בדיוק המקרים המיוחדים - - - 

<היו"ר יעקב מרגי:>
מטעמים מיוחדים, אם הוא יהיה יחיד - - - 

<חיה הראל:>
יש שיקול דעת של מנהל, הוא יכול להגיד - - -

<היו"ר יעקב מרגי:>
תודה. בבקשה. 

<נועה ביתן:>
אני חושבת שהקבוצות צריכות להיות שלוש ולא שתי קבוצות כדיפולט ואז להתחיל עם החריגים, כי בכל זאת ילדים בני 3 הם מאוד קטנים ומאוד פגיעים וילדים בני 10 יכולים להיות מאוד מפותחים והם עלולים לפגוע בילדים הקטנים, בפרט כשאין חובת ליווי בכל הסעה. 

<היו"ר יעקב מרגי:>
ישיבו לך. 

<מנחם גולדין:>
עוד עניין, הכותרת פה היא התאמת הסעה, אני חוזר ל-12(א), אז אפשר לאשר במקרים חריגים, מטעמים מיוחדים, לעשות בהסעה רגילה, אבל צריך לציין שההסעה הזאת צריכה להיות מותאמת, ככל שהיא מותאמת, כי אם היא לא מותאמת הילד הזה לא יעלה על ההסעה. 

<היו"ר יעקב מרגי:>
משרד החינוך. 

<אפרת בצלאל:>
מיוחדים, מה זה מיוחדים? על פי איזה קריטריונים מיוחדים? 

<מירב ישראלי:>
זה ניסוח משפטי קבוע שיש לנו בכל - - - 

<אפרת בצלאל:>
זה משאיר את זה כאילו באפור כזה. 

<מירב ישראלי:>
זה ניסוח משפטי שקיים בחקיקה ובחקיקת משנה שבעצם בא להגיד שבמקרים שצריכים לנמק אותם, מסיבות, הם משאירים שיקול דעת. 

<היו"ר יעקב מרגי:>
זה לא תמיד ממחשבה קונספירטיבית, כי יכול לפעמים שהמיוחדים האלה יפתרו את הבעיה של אותה אמא או אותו אב שדווקא במקרה שלו אין לו מענה וזה המקרה המיוחד. לא תמיד זה לצמצום. הפוך, ככל שתחדדי תצמצמי. 

<אפרת בצלאל:>
הבנתי.

<היו"ר יעקב מרגי:>
משרד החינוך, להשיב על שתי הטענות, שלוש קבוצות גיל, שתי קבוצות גיל? 

<שמעון אבני:>
לגבי קבוצות הגיל, קודם כל זה עבר את הגורם המקצועי במשרד שאפשר להסיע, היום מסיעים בערבוביה. אני חייב להגיד פה משהו, כל תוספת של קבוצת גיל מייקרת משמעותית את ההסעות, זה תוספת של הסעות. זה סיכמה המנכ"לית הקודמת, אני צריך על זה לחזור למנכ"ל ולפתוח את זה מחדש. לא בסמכותי עכשיו לקבוע עוד קבוצת גיל ועוד קבוצת גיל. במקור כל שלוש שנים קפצנו קבוצת גיל. 

<היו"ר יעקב מרגי:>
הדיון, התחלת טוב, סיימת לא טוב. ברור לנו שכל תזוזה זה כסף, אני חוזר לדיון הראשון איתך. אנחנו כרגע עושים מהלך חשוב, כל הכבוד למשרד שנתן לנו להתקדם תוך כדי שאתם מתנהלים מול המשרד ועלויות, לגמור את התקנות כי זה נמשך שנים רבות. אנחנו כרגע בוחנים בחינה מקצועית את הדבר הטוב ביותר, אחר כך ניכנס לשיקול - - -

<שמעון אבני:>
אז אני פתחתי ואמרתי שגורמי המקצוע במשרד אשרור את זה, נקודה. 

<היו"ר יעקב מרגי:>
אוה, תעצור שם, חכה, מה אתה מעלה לי את הטיעון הכספי? 

<שמעון אבני:>
כי הוא טיעון. 

<מנחם גולדין:>
ההערה שלי - - - 

<מירב ישראלי:>
אני רוצה להשיב להערה הזאת, אני רוצה להקריא את (ג) ואז להעיר בקשר למה שאתה אומר. את (ג) עוד לא הקראתי. 
(3) במקרים חריגים ומטעמים מיוחדים שיירשמו רשאי מנהל מחלקת החינוך במקום מגוריו של התלמיד, או מי מטעמו באישור המנהל, לאשר מראש הסעת ילדים עם מוגבלות עד גיל 6 בהסעת פעוטות עם מוגבלות, ובלבד שנבדקו מוגבלותם של הפעוטות ושל הילדים וצרכיהם, לרבות גילם של הילדים, ונמצא כי שלומם של הפעוטות עם מוגבלות ושל הילדים עם המוגבלות לא ייפגע וכי ההסעה תתבצע על פי הקבוע בתקנות אלה; 
<מירב ישראלי:>
עכשיו יש פה שורה שלדעתי היא צריכה לחול גם על (א) ו-(ב), 'המנהל רשאי להתנות את קיום ההסעה המעורבת', או קיום ההסעה המיוחדת הזאת, 'בתנאים נוספים'. זאת אומרת גם לגבי (א) ו-(ב) זה רלוונטי, שהמנהל יוכל להגיד שבהסעות האלה צריך א', ב', ג' כדי שיתקיימו התנאים של התקנות. לדעתי זה פותר את ההערה. אנחנו נעשה את זה (ד) וזה יחול על כלל התקנה, בסדר, אילן? 
<היו"ר יעקב מרגי:>
ומי אמר שהכנסת לא מקשיבה? לא לך אמרתי. 

<מירב ישראלי:>
אפשר לעבור ל-13? 

<היו"ר יעקב מרגי:>
כן. 

<מירב ישראלי:>
תפקידי הרשות המקומית. גם כאן אנחנו אחר כך נעבור על כל התקנות ונרכז את כל ההוראות שרלוונטיות אם משהו לא נכנס. 
(1) רשות מקומית תדאג לכל אחד מאלה: 
(1) ילד עם מוגבלות יוסע למוסד חינוך וממנו באופן בטיחותי ותוך שמירה על שלומו, כבודו וביטחונו, לפי תקנות אלה;
(2) הרשות המקומית תוודא כי ההסעה נערכת ברכב בטיחותי בהתאם להוראות תקנות הסעה בטיחותית לילדים נכים (מפרטי רכב בטיחותי), תשנ"ה-1995;
(3) ילד עם מוגבלות המוסע למוסד חינוך, יגיע אליו, ככלל, בין 30 ל-10 דקות לפני תחילת שעות הפעילות במוסד חינוך;
(4) לקבוע את מסלול ההסעה המיטבי מבחינת משך ההסעה, צרכי הילדים עם מוגבלות ועלויות ההסעה;
(5) המשך המתוכנן של נסיעה של תלמיד עם מוגבלות אל וממוסד החינוך לא יעלה, בתוך הרשות המקומית, על שעה וחצי, למעט בשל אירועים חריגים, או במקרים בהם הדבר הנעשה לבקשת האחראי על התלמיד עם המוגבלות ובאישור מנהל מחלקת החינוך ברשות המקומית, או כאשר זמן הנסיעה הישיר בין מקום מגוריו של התלמיד עם המוגבלות אל מוסד החינוך עולה על שעה וחצי;
(6) הסעת ילד עם מוגבלות תהיה בהתאם לסיום שעת הפעילות של מוסד החינוך; במקרים שבהם לפי הוראות בעניין של משרד החינוך קוצר יום הלימודים של הילד ואין בכך כדי להביא לפיצול ההסעה תדאג הרשות המקומית להסעה בשעת סיום הלימודים של התלמיד; ניתן לפנות לוועדת חריגים במקרים בהם נדרש פיצול הסעה.
(2) רשות חינוך מקומית תמנה עובד מקרב עובדיה שמתאים לכך מבחינת כישוריו, ניסיונו והכשרתו, לממונה שיהיה אחראי למערך הסעות של ילדים עם מוגבלות ויכול שיהיה הממונה על ההסעות ברשות המקומית; הממונה יהיה אחראי בין היתר לעניינים הבאים:
(1) קביעת מסלול נסיעה;
(2) הממונה יוודא שנבדקה כשירותם של הנהגים והמלווים לפי תקנות אלה, ידריך וינחה את נותני השירותים של ההסעות ושל הליווי וידרוש כי אלה ידריכו את הנהגים והמלווים, לפי העניין, לפי הנחייתו; הממונה יהיה זמין למלווה ולנהג ההסעה וייתן לפי הצורך הנחיות להבטחת שלומו ובטיחותו של ילד עם מוגבלות במהלך ההסעה;
(3) הממונה יוודא – 
(1) שברכב ההסעה יהיה טלפון נייד או אמצעי קשר אחר;
(2) שכל רכב הסעה יעבור בדיקות תקופתיות של קצין בטיחות לפי חלק י' של תקנות התעבורה וכי תוצאות הבדיקות יימסרו לידיו אחת לשלושה חודשים;
(3) בכל רכב תהיה רשימת הילדים שאמורים לנסוע בו, פרטי יצירת קשר עם האחראים על הילדים ועם איש קשר במוסד החינוך ותיאור מסלול הנסיעה;
(4) בהסעה עם מלווה, הממונה ימסור לידי המלווה רשימה של הילדים עם מוגבלות המיועדים להיות מוסעים בהסעה; הרשימה תכלול פרטים אלה:
(1) שמות הילדים עם מוגבלות;
(2) כתובת הילדים עם מוגבלות;
(3) השמות ומספרי הטלפון, לרבות מספרי טלפון נייד, של האחראים על הילדים עם מוגבלות בבית ובמקום עבודתם;
(4) כתובת מוסד החינוך שאליו כל ילד עם מוגבלות צריך להגיע ומספר הטלפון של המוסד ושל מנהלו;
(5) מסלול הנסיעה ומקומות האיסוף וההורדה של כל ילד עם מוגבלות;
(6) שמו של הממונה ומספר הטלפון שלו;
(7) מספרי טלפון של שירותי הצלה;
(8) אם הונפקו לילדים עם מוגבלות המוסעים בהסעה כרטיסי נוסע לפי תקנה 10, העתק שלהם;
(9) הציוד הנלווה הנדרש לכל ילד עם מוגבלות.
(5) הממונה יפקח כי תנאי הבטיחות בהסעה, משכה והתנהלותה נעשים לפי הדרישות שבתקנות, לפי חוזה בין הרשות המקומית לנותן שירות ההסעה ולפי תנאי הבטיחות הקבועים בתקנות אלה ותקנות התעבורה, וידאג לקיומה של בקרה מזמן לזמן על עניינים אלה;
(6) הממונה ירכז, יבדוק ויטפל בדיווחים ותלונות המתקבלים לעניין ההסעה; הממונה ידווח לאחראי על כל אירוע חריג הקשור לשלומו של הילד עם מוגבלות שהתרחש בהסעה והגיע לידיעתו מוקדם ככל האפשר ולא יאוחר מ-12 שעות ממועד קבלת המידע.
(3) הממונה יעדכן את האחראים בדבר אופן פנייה לצורך בירור, עדכון או תלונה בכל הקשור להסעה.
(4) רשויות מקומיות סמוכות שהתקשרו לביצוע הסעה במשותף, כאמור בתקנה 3(ו), רשאיות למנות עובד של אחת הרשויות לממונה על ההסעה והוא ימלא את תפקידי הממונה לפי תקנות אלה מטעם כל אחת מהרשויות לגבי כל הילדים עם מוגבלות הנוסעים באותה הסעה; אין בהוראות תקנת משנה זו כדי לגרוע מאחריות הרשות המקומית שבה מתגורר הילד עם המוגבלות
<היו"ר יעקב מרגי:>
הערות. בבקשה. 
<דני קדרון:>
אני כאחד שמתעסק בבטיחות בדרכים לא הרבה זמן, 36 שנה, אני גם ראיתי רכבים שמסיעים ילדים עם מוגבלות או ילדים בכלל שהרכב פשוט לא עבר בדיקה, צמיגים שחוקים, אורות אין, חגורות לא תקינות, על הדברים האלה. אז צריך שכל רכב כזה - - -
<היו"ר יעקב מרגי:>
לכן אנחנו יושבים כאן היום. 

<אבנר עורקבי:>
זה התקנות האלה. 

<היו"ר יעקב מרגי:>
תודה, אבנר. תודה על העזרה, אני אעביר לך משהו ב - - -

<דני קדרון:>
צריך, כבוד היושב ראש, שיבדקו אותם כי זו בטיחות של כל הילדים. תודה. 

<היו"ר יעקב מרגי:>
אבנר, בבקשה.

<אבנר עורקבי:>
ברשימה עצמה, שמות הילדים, כתובת הילדים, האם יש בעיה עם ה - - - 

<היו"ר יעקב מרגי:>
תפנה לסעיף קטן. על מה אתה מדבר? 

<אבנר עורקבי:>
סעיף קטן (4)(א)(ב), (ג), (ד), כל הפסקאות האלה, חיפשתי שם לראות את מידת המוגבלות של הילד, האם זה דבר סודי? 

<קריאה:>
כן. 

<אבנר עורקבי:>
אם הילד מוגבל בכיסא גלגלים, או לא מוגבל בכיסא גלגלים, אם יש לו - - - 

<היו"ר יעקב מרגי:>
רבותיי, אתם לא משיבים, יש מי שישיב. שאלה במקום. בבקשה, אביבית. 

<אביבית ברקאי-אהרונוף:>
כמה הערות, לגבי תקנה 13(א)(3), ילד עם מוגבלות המוסע למוסד חינוך יגיע אליו ככלל בין 30 ל-10 דקות לפני תחילת שעת הפעילות במוסד החינוך. 30 דקות לפני תחילת שעת הפעילות זה הרבה מדי זמן ובוודאי שצריך - - - 

<היו"ר יעקב מרגי:>
את מבינה למה זה נועד? 

<אביבית ברקאי-אהרונוף:>
לא, השאלה היא, וזה המשפט הבא שלי, אדוני היושב ראש, זה האם יש איש צוות במקום, מאחר שלא נכתב בסיפא, ובלבד שנמצא איש צוות. 

<חיה הראל:>
כן, חצי שעה לפני נמצאים האנשים. 

<אביבית ברקאי-אהרונוף:>
מדוע לא ייכתב בסיפא 'ובלבד שנמצא איש צוות'? 

<מירב ישראלי:>
צריך להיות. 

<היו"ר יעקב מרגי:>
לא אכפת לנו להוסיף, אין בעיה. כשקראתי את זה חשבתי שזה סעיף מתבקש משום כבודו של הילד, שיגיע בזמן, כשהוא מטופל, מוכן. 

<אביבית ברקאי-אהרונוף:>
בוודאי, הבעיה היא שכאשר מראש נקבע שאפשר להביא אותו 30 דקות לפני כן זה אומר שגם ההסעה יכולה לצאת מוקדם מדי למרות שהוא מאוד מאוד קרוב לבית הספר. כלומר יש פה איזה שהיא - - - יש שיקולים נוספים - - -

<מירב ישראלי:>
הבעיה הייתה שקודם לא הייתה הגבלה על זה, זה אומר שאפשר להביא אותו גם שעה וחצי לפני. המטרה של התיקון הזה הייתה לקבוע זמן שלא יהיה מעבר לו, זאת אומרת שלא יביאו אותו שעה לפני הזמן. 

<אביבית ברקאי-אהרונוף:>
כן, אבל דובר על 10 דקות, לא על 30. 

<היו"ר יעקב מרגי:>
וזה בא גם להגביל את ההורים, לא לשלוח את הילדים האלה בגלל שיש להם אילוצים כאלה ואחרים. הכול ביחד, זה בא לסדר את המערכת מכל הכיוונים. 

<מירב ישראלי:>
לגבי 10 דקות, זה היה המינימום. המטרה הייתה לקבוע איזה שהוא - - - זה לא שכולם צריכים להגיע 10 דקות, שלא יהיה אחרי 10 דקות. 

<אביבית ברקאי-אהרונוף:>
שזה לא יפתח איזה שהוא פתח לכך - - -

<היו"ר יעקב מרגי:>
מה החשש? לא הבנתי את החשש שלך. 

<אביבית ברקאי-אהרונוף:>
שההסעות ייצאו מוקדם מדי, זה דבר אחד, למרות, שוב, שהמרחק מבית הילד לבית הספר הוא קרוב, הוא יכול להגיע גם 5 דקות לפני שעת הפעילות או 10 דקות לפני. 

<מירב ישראלי:>
מה את חושבת ש - - - 

<אביבית ברקאי-אהרונוף:>
שלא יהיה איש צוות - - -
<היו"ר יעקב מרגי:>
מה את חושבת, לילדים עם מוגבלות, מה המקסימום? מינימום 10 דקות, מה המקסימום? 

<אביבית ברקאי-אהרונוף:>
לא לפני - - - 

<היו"ר יעקב מרגי:>
אם זה היה שעה את צודקת, זה מוגזם ומובן, בין 10 לחצי שעה, אני חושב שזה - - - 

<שמעון אבני:>
זה היה היום שהם מגיעים אחרי - - -

<היו"ר יעקב מרגי:>
ברור, ברור. שמעון, אני איתך. אני מבין אותך. 

<שמעון אבני:>
אז להוציא את ההסעה ברבע לשמונה, היא תגיע בשמונה ו - - - 

<אביבית ברקאי-אהרונוף:>
הערה נוספת לגבי 13(6)(א)(6), יש פה התייחסות לכך שיום הלימודים מקוצר, אבל אין התייחסות למצב שבו יום הלימודים מוארך. יש כל מיני פרויקטים שיום הלימודים מוארך לחלק מהילדים ולא מסיעים אותם מכיוון שההסעה מגיעה בשעה הרגילה, לרוב הילדים, אבל אין מענה לילדים האלה שהיום שלהם מוארך. 

<היו"ר יעקב מרגי:>
רגע, זו הסעה לילדים עם מוגבלות. אני לא חושב ש - - - ואני אומר לכם את זה מניסיון ומידיעה גם, ילד עם מוגבלות, ברגע שקוצר לו יום הלימודים, שמעון, תקן אותי או לא, המועצה המקומית, מי שאחראי להפעיל את זה, מיידית מצמידה לו את ההסעה. אלא אם כן זה הפתעות. 

<שמעון אבני:>
היא מדברת על הארכה.

<אביבית ברקאי-אהרונוף:>
אני מדברת על תכניות של משרד החינוך שבעצם נותנות שעות נוספות לילדים עם מוגבלות. ההסעה מגיעה בשעה היעודה, נניח יש ילדים בבית הספר שמסיימים בשעה שתיים, ההסעה מגיעה בשעה שתיים, היא לא מגיעה פעם נוספת להחזיר את הילדים הנוספים שלהם ספציפית - - - 

<אילן שי:>
מה זה התכניות המוארכות? 

<אביבית ברקאי-אהרונוף:>
יש כל מיני תכניות, שמעון יודע על מה אני מדברת. 

<הדס אגמון:>
כתוב, (6) מתחיל בהסעת ילד עם מוגבלות תהיה בהתאם לסיום שעת הפעילות של מוסד החינוך. זה נותן מענה - - - 

<אביבית ברקאי-אהרונוף:>
ברגע שיש קבוצות שונות שמקבלות, שיום הלימודים הסתיים בשעות שונות, האם לשתתי הקבוצות הללו תהיה הסעה בתום יום העבודה? 

<שמעון אבני:>
אנחנו היום עושים כמה פיזורים מבית הספר, לא יודע - - - אלא אם כן - - - 

<אביבית ברקאי-אהרונוף:>
אני רוצה לוודא. 

<היו"ר יעקב מרגי:>
כולם מדברים, אף אחד לא מבין. 

<אילן שי:>
מה זה תכניות מיוחדות? מה השמות של התכניות? 

<חיה הראל:>
את מתכוונת לתל"ן? 

<אביבית ברקאי-אהרונוף:>
מועדוניות של משרד החינוך. 

<אילן שי:>
זה לא תכניות של משרד החינוך. 

<היו"ר יעקב מרגי:>
כל הכבוד על הישירות, היית צריכה לשים את זה מהתחלה על השולחן. תודה רבה ששמת את זה, כי היא התקשתה לשים, היא לא רצתה. אביבית, אנחנו לא ניכנס לדיון הזה כרגע.

<אביבית ברקאי-אהרונוף:>
הערה נוספת, הממונה יוודא שסעיף קטן (ב)(3) שיש טלפון ותעשינה בדיקות, אבל אני חושבת שהממונה גם צריך לוודא שיש ערכת החייאה ברכב. 

<מירב ישראלי:>
זה נושא שדיברנו עליו בינינו והם בודקים לנו את זה, כי גם ההפעלה של ערכת ההחייאה, מסתבר שלא כל אחד יכול להפעיל אותה וזה לא כזה פשוט. זה נושא שאנחנו דנו בינינו בישיבות הפנימיות והוא ייבדק ויחזרו אלינו. 
<היו"ר יעקב מרגי:>
אפרופו, יש לי הצעת חוק להציב מכשירי החייאה בבתי ספר מעל מספר תלמידים. משרד החינוך מתמהמה.

<שמעון אבני:>
צריך הכשרה. ערכת החייאה, זה לא - - - 

<היו"ר יעקב מרגי:>
אני מדבר על דפיברילטור. 

<אביבית ברקאי-אהרונוף:>
עוד שתי הערות. הערה אחת לגבי ממונה מפקח שתנאי הבטיחות מתבצעים, אבל מה קורה אם הם לא מתבצעים, איזה סמכויות יש למפקח כאשר חברת ההסעה - - -

<שמעון אבני:>
קנסות. 

<אביבית ברקאי-אהרונוף:>
זה לא נכתב כאן. 

<נועה בן אריה:>
קנסות והפסקה מיידית, זה כתוב בתוך החוזה, זה חלק מהתנאים שמשרד החינוך מכתיב לנו. \

<אביבית ברקאי-אהרונוף:>
השאלה אם אין אפשרות להכניס את זה גם. 

<מירב ישראלי:>
אני לא בטוחה. יש לנו הסמכה מכוח החוק לעשות את זה? זה תקנות. אתם צריכים לזכור שזה תקנות. 

<נועה בן אריה:>
הדברים האלה נקבעו במסגרת המכרז המוכתב של משרד החינוך ואנחנו דבקים בהם, זה גם סמכות ביטול וגם הטלת קנסות. 

<היו"ר יעקב מרגי:>
לא צריך להכניס. 

<אביבית ברקאי-אהרונוף:>
ונקודה אחרונה, אין פה התייחסות, יש התייחסות לרשויות מקומיות שמתקשרות לביצוע הסעה משותפת, אבל אין סעיף שמתייחס למצבים שקורים שבהם תוך כדי נסיעה ילד צריך להחליף הסעה. זה קורה בעיקר, למשל בהסעות שמגיעות עם רכב ממוגן ירי, הן מגיעות לעיר והילד עולה על הסעה אחרת. אני חושבת שצריכה להיות התייחסות מיוחדת למצבים כאלה. 

<שמעון אבני:>
אנחנו מחליפים הסעות רק ברכבים ממוגני ירי בגלל חוסר בכלי רכב ממוגנים, אנחנו מעבירים אותו לרכב רגיל והוא חוזר לקחת שוב פעם ילדים בקטע המאוים, כי אחרת אין לי - - - 

<אביבית ברקאי-אהרונוף:>
לא - - -

<היו"ר יעקב מרגי:>
רגע, עכשיו אני שואל. התקנות האלה חלות גם על רכב ממוגן ירי? 

<שמעון אבני:>
בוודאי. 

<היו"ר יעקב מרגי:>
אז אוטומטית הן יחולו גם על הרכב שמקבל. למנוע את ההחלפה אני לא מסוגל. 

<אביבית ברקאי-אהרונוף:>
לא, לא למנוע את ההחלפה, רק כדי לוודא שיש הוראה מיוחדת שברגע שהילד יורד מההסעה מיד ההסעה מגיעה, שהילד לא ממתין. היו אירועים כאלה שהילד ירד ואמרו לו 'חכה כאן עד שההסעה שצריכה לבוא לאסוף אותך תאסוף אותך'. שהמלווה נשאר עם הילד, זה אולי נשמע כמובן מאליו, אבל מאחר שמדובר באירועים שהיו אני חושבת שכדאי שתהיה תקנה מיוחדת שתתייחס לסיטואציה הזאת. 

<היו"ר יעקב מרגי:>
איך מתבצעת ההחלפה? 

<שמעון אבני:>
ההחלפה מתבצעת מרכב גב אל גב, אין מצב שמורידים ילד ב - - -

<היו"ר יעקב מרגי:>
אני חושב שצריך להתייחס לאיך מתבצעת החלפה. 

<שמעון אבני:>
אין לי בעיה, אנחנו לא נשאיר ילד - - - אני לא מכיר מקרים שמשאירים ילד - - -

<מירב ישראלי:>
אני רשמתי לעצמי את זה ואנחנו נדבר על זה. 

<שמעון אבני:>
בסדר, אין לי בעיה להוסיף את זה.

<היו"ר יעקב מרגי:>
יכול לקרות, הרכב שהיה אמור להגיע נתקע, ברמזור - - -

<שמעון אבני:>
אז לא משאירים, אין דבר כזה. הילד לא יישאר. 

<היו"ר יעקב מרגי:>
בסדר, זה מובן מאליו, צריך שייכתב. 

<קריאה:>
אל תגידו שזה קרה, תצביעו לנו על מקרה, תגידו לנו אותם. 

<הניה מרמורשטיין:>
יש לי גם הערה לגבי להביא מוקדם את הילדים. יש לי בניסיון שלנו שכן הביאו מוקדם, לפני שהיה איש צוות במקום והשאירו את הילד והמשיכו, כי יש להם עוד ילדים להעביר הלאה, כך שכן יש את הדבר הזה וצריך לתת על זה את תשומת הלב. 

<היו"ר יעקב מרגי:>
אבל הסכמנו, למה לדבר על זה? 

<הניה מרמורשטיין:>
כי אמרו שזה לא - - - 

<היו"ר יעקב מרגי:>
הלאה. לא משנה, חבל על הזמן. 

<הניה מרמורשטיין:>
ושאלה שיש לי, יש ילדים באותו גן, שחלק מהם גומרים בשתיים וחצי וחלק נשארים להסעה של הרווחה. השאלה שלי אם אלה שגומרים בשש - - - 

<שמעון אבני:>
הם מקבלים הסעה. 

<הניה מרמורשטיין:>
כן, אבל איפה זה מודגש שאלה שגומרים בשתיים וחצי, למרות שהם באותה רשות - - - 

<שמעון אבני:>
זה רק הילדים שנשארים במועדונית רווחה של המוגבלות השכלית ההתנהגותית. 

<הניה מרמורשטיין:>
אבל זה לא מופיע, מי אחראי על זה והאם באמת - - - 
<אילן שי:>
במסגרת המשך. 

<היו"ר יעקב מרגי:>
דיברנו על מסגרות המשך.

<קריאה:>
יש בעיה עם הסעיף הזה, הוא קצת סותר את ההסדר הקיים היום. 

<היו"ר יעקב מרגי:>
את רוצה לדון עכשיו על הסעיף של מסגרות המשך? 

<נועה ביתן:>
בעצם סעיף 13(א)(6) מה שכתוב כאן, שההסעה תהיה בהתאם לסיום שעת הפעילות של מוסד החינוך ורק בוועדת חריגים יבחנו מקרים של פיצול הסעה כאשר יש היום הסדר לגבי ילדים עם מוגבלות שכלית שיש הסעה לפי בג"צ ולפי הוראת תע"ס של משרד הרווחה - - -

<אילן שי:>
זה 2(ו). 

<היו"ר יעקב מרגי:>
רגע, סליחה, גם בגלל שלא הקשבנו קודם אנחנו חוזרים וחוזרים. 
<מירב ישראלי:>
זו התאמה ניסוחית. 

<נועה ביתן:>
מדובר בזכות של ילד ולא במשהו שצריך לדון עליו בוועדת חריגים. 

<שמעון אבני:>
זה לא קשור, זה לא עולה לוועדות חריגים. 

<היו"ר יעקב מרגי:>
איך זה עובד? אתם יכולים להסביר לנו איך זה עובד? 

<חיה הראל:>
אני מנסה להסביר. ילד אוטיסט לומד עד רבע לחמש ובגלל מצבו הנפשי, איזון תרופתי וכו', הוא מביא לנו אישור שהוא צריך לסיים באחת. בקשה כזאת מגיעה לוועדת ההסעות המרכזית כי זה חריג. זה לא חריג אם הוא נוסע לבד, אם הוא נוסע לבד ההסעה שלו תיסע, במקום רבע לחמש באחת, אבל אם הוא נוסע עם עוד שני ילדים והילדים האלה לומדים עד רבע לחמש אז הנושא שלו, בגלל הנושא של האיזון התרופתי וכו' ויש אישורים, זה יעלה לוועדת ההסעות. זאת לא הכוונה פה. 

<נועה ביתן:>
אוקיי, אז רק שזה יובהר לפרוטוקול שלא מדובר - - -

<שמעון אבני:>
זה לא על מועדוניות. 

<אילן שי:>
ברור שזה לא על מועדוניות, כי המועדוניות זה מסגרת - - -

<מירב ישראלי:>
אני ציינתי לעצמי, אני אבדוק שאין סתירה בניסוחיות. 

<נועה ביתן:>
בסעיף 13(א)(5) בסיפא, רשום שכאשר זמן הנסיעה הישיר בין מקום מגוריו של התלמיד עם מוגבלות למוסד חינוך עולה על שעה וחצי, אז זה בסדר שהנסיעה תתקיים. יש בעיה, יש מגמה של סגירת בתי ספר לילדים עם מוגבלות שכלית ומה שזה אומר זה שככל שסוגרים יותר בתי ספר לילדים עם מוגבלות שכלית ה - - -

<היו"ר יעקב מרגי:>
משך ההסעה. 

<נועה ביתן:>
נכון, גדל. זה בעצם מאפשר למשרד החינוך לסגור עוד בתי ספר ולהביא את הילדים למצב - - -

<היו"ר יעקב מרגי:>
זה מקסימום עד שעה וחצי. תשמע, יש לכם צוות מומחים שמתכנן את זה?

<שמעון אבני:>
יש אחרי זה בניית בתי ספר, לא? שתישאר לדיון. 

<היו"ר יעקב מרגי:>
תשמעי, אני לא יכול להיכנס לנבכי - - - יש יחידה כלכלית במשרד החינוך שכל היום יושבת ורואה איך לייעל ולחסוך, הלוואי שהם היו יעילים ב - - - 

<דניאל לורברבוים:>
הלוואי שזה היה ככה. 

<היו"ר יעקב מרגי:>
את רואה? נציג אגף התקציבים אומר הלוואי שזה היה ככה. תנוח דעתך. 

<דניאל לורברבוים:>
אין לך מה לדאוג. 

<זהר פילבר:>
אני מתייחסת לסעיף 6(ב)(2), הממונה יוודא את כשירותם של הנהגים והמלווים לפי התקנות וידריך וינחה אותם. אני חוזרת על הבקשה לעגן בתקנות את הצורך בהשתלמות. מדובר פה על תחום ידע שלא בקלות הוא נרכש. 

<שמעון אבני:>
יש את זה. ישבנו על זה - - -

<מירב ישראלי:>
הכנסנו את זה. 

<זהר פילבר:>
איפה זה נכנס? 

<מירב ישראלי:>
זה נכנס בסעיף המלווה. 

<זהר פילבר:>
ועוד הערה קטנה על הבדיקה התקופתית של הרכב. אצלי הצטברו הרבה הרבה תלונות על תקינות של המעלונים של רכבי ההסעות, השאלה אם אנחנו מפנים לתקנות של משרד התחבורה או שאנחנו מתייחסים לזה ספציפית כאן? 
<אילן שי:>
זה ממש נושא שצריך להיות בתקנות של התחבורה. 

<היו"ר יעקב מרגי:>
תחבורה, אנחנו התעקשנו מההתחלה. 

<נועה בן אריה:>
אני מזכירה שהמכרז מפנה למפרט וגם לתקנות. 

<היו"ר יעקב מרגי:>
אם כל אחד לא יסמוך על משרד אחר אנחנו נעשה פה כפילויות. 

<זהר פילבר:>
אז גם במפרט עצמו, בעצם אנחנו נפנה למשרד התחבורה. אוקיי . 

<אמיתי שוחט:>
ב-(6) הסעת ילדים עם מוגבלות תהיה בהתאם לסיום הפעילות של מוסד החינוך, לפעמים זה לא מוסד חינוך אלא כיתה מסוימת, השאלה אם אפשר שעת הפעילות של הילד במוסד? 

<קריאה:>
לא. 

<אמיתי שוחט:>
למה? כי מה? כי יכול להיות - - - 

<שמעון אבני:>
אין מצב שילד - - -

<אמיתי שוחט:>
לא, אני שואל מה קורה כשכיתה מסיימת למשל ובית הספר מסיים רק בעוד שעתיים. 

<חיה הראל:>
אין דבר כזה. אם כולם מסיימים בשתיים אז השעות שהן מעבר לעד שתיים הופכות להיות שעות רוחב, אבל אין מצב שכיתה מסיימת ב-12 והילדים משוטטים בחצר שעתיים. 

<אמיתי שוחט:>
לא, הילדים משוחררים, אבל מה קורה עם ילדים - - -

<חיה הראל:>
אין דבר כזה. 

<היו"ר יעקב מרגי:>
זו אחריות של המוסד. עם כל הכבוד, אי אפשר - - -

<אמיתי שוחט:>
לא, השאלה, האחריות של המוסד, אז הוא מחליט שהילדים הולכים למקום אחר, יכול להיות שהוא יחליט לשחרר ואתם הביתה. השאלה היא מה קורה עם הילד הזה כשנגיד מחליטים לשחרר אותם הביתה? המוסד יגיד, זה לפי מוסד החינוך, מוסד החינוך הרשמי מסיים בשתיים, הילד עכשיו, כל החברים שלו הולכים הביתה. 

<היו"ר יעקב מרגי:>
אין משהו אחר. זה נשאר ככה, מוסד החינוך, אי אפשר להתאים את זה לרמת ילד. 

<אמיתי שוחט:>
השאלה למה, זו השאלה. 

<היו"ר יעקב מרגי:>
אתה לא מבין למה? תסביר לו, בבקשה, שמעון, למה לא, . 

<שמעון אבני:>
אנחנו לא יכולים להתייחס לילד ילד. כיתה היא מסגרת, המסגרת הבסיסית היא לא הילד, היא הכיתה. עכשיו, כשהכיתה מסיימת כל הכיתה יוצאת הביתה, אין מצב שהכיתה מסיימת והילד לא. 

<אמיתי שוחט:>
לא, ברור, השאלה מה קורה אם כיתה אחת סיימה עכשיו, אבל מוסד החינוך מסיים בעוד שעתיים. 
<שמעון אבני:>
אז הכיתה, באה הסעה וללוקחת אותה. 

<אמיתי שוחט:>
זה לא קורה אף פעם? 

<חיה הראל:>
כי התקן של השעות שניתן, קודם כל בודקים באיזה שעות בית הספר עובד על פי הלקות. מדברים על לקות שעובדת עד שתיים, אז לוקחים את תקן השעות וקודם כל פורסים אותו משמונה עד שתיים, אם יש יותר ויש יותר, אז זה הופך להיות שעות רוחב, אין שעות פחות מזה. אין מצב שכיתה מסיימת בשעה - - - 

<אמיתי שוחט:>
אני שואל עכשיו, ילד משולב שנמצא בבית ספר - - -

<נועה בן אריה:>
אני לא יכולה עכשיו באופן פרטני להמציא קו הסעה - - - 

<אמיתי שוחט:>
מה זה לא קורה? הנה, יש דברים כאלה - - - 

<חיה הראל:>
לא - - - בבית ספר רגיל. 

<אילן שי:>
בבית ספר רגיל אין הסעות. 

<חיה הראל:>
ילד משולב בבית ספר רגיל, ילד עם הפרעה רגשית שנמצא בבית ספר רגיל והכיתה שלו, כיתה ד', סיימה לעבוד בשעה רבע לאחת, הוא הולך עם כל הכיתה שלו. 

<אמיתי שוחט:>
זה נכון, אבל אני שואל עכשיו מה קורה אם הכיתה שלו במקום שתיים סיימה ב-12. 

<קריאה:>
אז ההסעה זה מה שדואג לו? המסגרת היא מה שדואג לו. 

<אמיתי שוחט:>
אני שואל, אבל - - - 

<היו"ר יעקב מרגי:>
אז אני עונה לך, אני רואה שזה דו שיח של אילמים, אתה לא רוצה לקבל את התשובה והוא לא רוצה לענות לך על השאלה. אומרים לך, האחריות היא של המוסד. כרגע מחנך כיתה, מנהל בית הספר החליט לשחרר כיתה מסוימת, הוא יצטרך לתת את הדעת אם לשחרר או לא לשחרר, זו האחריות של המוסד. אי אפשר להתחיל בכל רגע נתון להתאים לפי שעה, לפי מצב. מערכת החינוך היא דינמית בקטע הזה, אנחנו מרגישים את זה כהורים, פתאום יש לנו הפתעות בבית, 'מה קרה? היום היית צריך ללמוד עד ארבע, מה קרה שהגעת?' זו האחריות של המוסד. אמרו לך את זה 20 פעם, אי אפשר להטיל את זה ברמה של ילד. נקודה. 
<אמיתי שוחט:>
אוקיי, שאלה שנייה. ב-(2), הממונה יוודא שנבדקה כשירותם של הנהגים והמלווים לפי תקנות אלה, ידריך וינחה את נותני השירותים של ההסעות ושל הליווי לפי העניין ולפי ה - - - האם אפשר - - - 
<מירב ישראלי:>
זה המקום של ההערה.
<אמיתי שוחט:>
- - - בין השאר - - - הילדים הנמצאים בהסעה. 

<מירב ישראלי:>
זה חלק מההדרכה הספציפית כשיש מלווה. 

<חיה הראל:>
בהדרכה שאני נותנת ברשויות אני מדברת על כל הלקויות ועל הצרכים של הלקויות ועל השוני בין הלקויות. 

<מירב ישראלי:>
אבל הוא יודע איזה ילדים יש לו בהסעה ומה הצרכים של הם? 

<שמעון אבני:>
במקרה הזה מתדרכים את המלווה ספציפית על הילד, 'דני הוא כזה, משה הוא כזה, יוסי הוא כזה', בסדר? 

<היו"ר יעקב מרגי:>
זה ברור. תודה. 

<מירב ישראלי:>
רק אני רוצה להגיד, בעקבות מה שנאמר פה, שאולי אנחנו צריכים, אחרי שנסיים את התקנות, לבדוק האם צריך לגבי ילדי שילוב, כי התקנות האלה הן יותר בכיוון של ילדים של חינוך מיוחד, לכן יכול להיות שלגבי ילדי שילוב נצטרך לראות שהכול מתאים. 

<היו"ר יעקב מרגי:>
זה חידודים כאלה ואחרים. 

<מירב ישראלי:>
זה בעקבות הערה שהועלתה פה, אנחנו נעשה בדיקה שלנו שהכול מכוסה. 

<אילן שי:>
13(ב)(4)(ח), זה הפנייה לתקנה 11, לא תקנה 10. 

<מירב ישראלי:>
לי יש כמה הערות, אבל אני יכולה להעביר אותן בינינו. 

<אביבית ברקאי-אהרונוף:>
רק לגבי מצבים שבהם שעת הלימודים מתחילה מאוחר יותר. לפעמים אחרי חגים או אחרי טיולים, יום הלימודים מתחיל מאוחר יותר. 

<אילן שי:>
אחרי שבת ארגון של בני עקיבא. זה לא תקין. זה שזה קורה - - - 

<אביבית ברקאי-אהרונוף:>
אז הילד יגיע בשבע בבוקר ובעצם הכיתה תתחיל ללמוד בשעה עשר? 

<חיה הראל:>
למה שבע? אין מצב כזה. 

<אביבית ברקאי-אהרונוף:>
מה, שיום הלימודים מתחיל מאוחר? 

<חיה הראל:>
בחינוך המיוחד? 

<קריאה:>
היא מדברת על המשולב. 

<אביבית ברקאי-אהרונוף:>
אנחנו מדברים בהמשך להערתה של - - - 

<היו"ר יעקב מרגי:>
לא, אם זה בהמשך להערתה של מירב, מירב אמרה שהיא תתייחס. 

<אביבית ברקאי-אהרונוף:>
כבר היום ילדים עם מוגבלות משולבים - - - 

<היו"ר יעקב מרגי:>
אביבית, אני אמרתי לכם שהפיליבסטרים הכי גדולים הם לא חברי כנסת, הם הארגונים. 

<אילן שי:>
אבל ההתחלה המאוחרת - - - חוזר מנכ"ל. 

<היו"ר יעקב מרגי:>
יש לי הבנה פשוטה והשעון רץ, אמרה לך היועצת המשפטית, לא היית צריכה לחזור על זה, הקפצת אותי, היא אמרה לך שאנחנו בסוף בסוף נעשה חידודים והתאמות, אם זה לגבי שילוב. אל תיכנסי, המסד פה כרגע זה מוסד חינוך מיוחד. נכון, יוצא מן הכלל זה שילוב, נתייחס לזה. היא אמרה את זה, למה להתחיל ולטחון וללעוס? 

<מירב ישראלי:>
אני אצטרך לבדוק את זה לפני שנגמור את הניסוח. 

<היו"ר יעקב מרגי:>
בבקשה, גב' קרמר. 

<אסתר קרמר:>
אני רציתי לציין שלפעמים באופן חד פעמי בית ספר גומר בשעה מאוחרת יותר, האם ההסעה באופן אוטומטי בשעה מאוחרת יותר? 

<היו"ר יעקב מרגי:>
לא, דיברנו על זה, המוסד אחראי לדעת שיש לו ילד עם צרכים מיוחדים, הוא צריך לתת לו מענה. נקודה. שייקח בחשבון את ההחלטה על קיצור יום הלימודים, מה הוא עושה עם הילד. 

<אסתר קרמר:>
אני לא מדברת על הארכה, נגיד היה טיול וגומרים בש - - - 

<היו"ר יעקב מרגי:>
הכול המוסד, המוסד, המוסד. זו אותה תשובה. 

<מנחם גולדין:>
רק הערה קטנה, צריך לדבר על שילוב, צריך גם לדבר על כיתות קטנות, כי הם בכל זאת נמצאים בתוך מסגרת שהיא רגילה וצריך גם לקחת את נושא הטיולים, כל הטיולים וכל הדברים שיוצאים מבית הספר למקומות אחרים, רק לקחת את זה בחשבון. 

<אילן שי:>
התקנות האלה לא עוסקות בטיולים. 

<היו"ר יעקב מרגי:>
יש חוזר מנכ"ל. 

<אילן שי:>
זה תקנות נגישות פרטנית עוסקות בנושא. 

<היו"ר יעקב מרגי:>
אל"ף, פרטנית, ויש גם חוזר מנכ"ל שמדבר על טיולים ומחדד ומסביר את הסוגיה הזו. נקודה. לא בתקנות האלה. 

<אילן שי:>
הנגשת טיול, זה בתקנות נגישות פרטנית, זה לא כאן. 

<אביבית ברקאי-אהרונוף:>
אין שם התייחסות להסעות. 

<הניה מרמורשטיין:>
הסעות, אם מוקדם יותר מתחיל הטיול - - - להשתתף בטיול? 

<אילן שי:>
לגבי האוטובוס המונגש, העמדה של הנציבות היא שזה נובע מתקנות אחרות. 

<הניה מרמורשטיין:>
לגבי זה שהטיול מסתיים מאוחר, הכיתה מגיעה מאוחר לבית הספר ועכשיו צריך לפזר את הילדים, הילד מקבל את ההסעה שלו - - - 

<אילן שי:>
זו הסעה של - - - 

<הניה מרמורשטיין:>
של מה? אם הילד צריך הסעה מיוחדת בגלל כיסא גלגלים - - - 

<היו"ר יעקב מרגי:>
תגידי לי, את אמא לילדים בבית ספר? 

<אילן שי:>
נדמה לי שהפעם עלית על הפעם היחידה שצריך - - - 

<היו"ר יעקב מרגי:>
אביבית, סליחה שאני שואל ישיר ככה, את אמא לילדים בבית ספר? 

<אביבית ברקאי-אהרונוף:>
ברוך ה'. 

<היו"ר יעקב מרגי:>
נסעו הילדים לטיולים? אני לא זוכר פעם שהסיעו לי את הילד, תמיד הלכתי להביא אותו, בעשר, ב-11, ב-12. לגבי ילד - - -

<הניה מרמורשטיין:>
לא, ילד שיש לו הסעה והטיול נגמר בשעה שבע ובגלל שבית הספר לא יכול לדאוג שתהיה לו הסעה חזרה הביתה הוא אומר 'הילד הזה לא ישתתף בטיול'. 

<חיה הראל:>
לא, לא. 

<היו"ר יעקב מרגי:>
לא, אל תמציאו דברים שעוקפים דברים אחרים. 

<הניה מרמורשטיין:>
אנחנו לא ממציאים, זה היה. 

<היו"ר יעקב מרגי:>
בבקשה, התייחסות אחת אחרונה לגבי הטיולים. שמעון. 

<שמעון אבני:>
אני לא יודע, אין לי, אני לא - - - 

<היו"ר יעקב מרגי:>
לא מכיר את זה? אף פעם לא צצה לך בעיה כזו? 

<שמעון אבני:>
לא. אני לא מכיר את זה. 

<היו"ר יעקב מרגי:>
אז אני אומר לכם, בהתנדבות, מידע אישי, ללא תשלום, תקשיבו טוב טוב, גם ההורים לילדים עם צרכים מיוחדים שיצאו לטיולים, במידה שהם יצאו לטיולים, אם זה כיתה מאורגנת, הומוגנית, של ילדים עם מוגבלויות, המוסד מארגן את ההסעה הזו. אם זה ילד משולב, אני אומר לכם, לרוב לרוב לרוב ההורים עושים זאת, על אחריותם ועל - - -

<הניה מרמורשטיין:>
אבל הנה, פה זה קרה. 

<מיכל מנקס:>
משרד החינוך, באמצעות ההנגשה הפרטנית הפדגוגית מנפיק את כל מה שצריך ילד עם צרכים מיוחדים לצרכי טיול. בית הספר צריך להגיש בקשה, בין אם הוא משולב - - - 

<שמעון אבני:>
אבל, מיכל, זה לא קשור לתקנות האלה. 

<היו"ר יעקב מרגי:>
זה לא פה, היא מסבירה לכם. 

<אסתר קרמר:>
הילדים בטיול בשבע ב - - - 

<היו"ר יעקב מרגי:>
גב' קרמר, את מפריעה לי. 

<קריאה:>
אבל זה קרה לה, זה קרה לה עם ילדה שלא רצו ש - - - 

<היו"ר יעקב מרגי:>
שמעתי שזה קרה, זה קרה גם לי. אז אומרים לך שיש הנגשה פרטנית וזה שם, זו לא האכסניה פה. 

<מיכל מנקס:>
אני אסביר. היות שהאחריות על ההנגשה הפרטנית המותאמת לטיול, שלפעמים מחליפה אוטובוס לכל הכיתה, וטוב שכך, אגב, אותו בית ספר שיודע להזמין את זה, יודע לעדכן את המסיע, ההסעה תהיה בשבע בערב ולא בשלוש. זו חובתו. 

<היו"ר יעקב מרגי:>
תודה, סיכמנו, זה לא בתקנות האלה. הלאה, מתקדמים. 

<מירב ישראלי:>
אוקיי, אז את ההערות שלי אני כבר אעביר בנפרד. 

תקנה 14. תחילה והוראות מעבר.

(1) תחילתן של תקנות אלה X ימים מיום פרסומן (להלן – יום התחילה), ואולם לגבי רשות מקומית שהייתה לה ביום פרסומן של התקנות התקשרות תקפה עם נותן שירות לביצוע הסעה של ילדים עם מוגבלות או עם נותן שירות לליוויין של הסעות של ילדים עם מוגבלות שתוקפה עד לאחר יום התחילה, תהיה תחילתן של תקנות אלה לפי המוקדם מבין אלה: יום סיום ההתקשרות או עם תחילת שנת הלימודים, או X זמן מיום פרסומן של תקנות אלה. \
(2) ניתן להמשיך ולהעסיק מלווה שהועסק כדין לפני יום התחילה גם אם אינו עומד בדרישות תקנה 5(א)(4) ובלבד שישלים קורס כאמור באותה תקנה בתוך 60 ימים מיום התחילה. 
<היו"ר יעקב מרגי:>
התייחסות. 

<מירב ישראלי:>
יש פה שני עניינים. יש פה עניין יותר דיוני, זה בעצם הסיום של הליך התקנת התקנות שכרגע צריך לעבור גם את משרד המשפטים ויש את העניין המהותי, שזה היותר משמעותי, שזה ההיערכות של הרשויות המקומיות לאפשרות לעמוד בדרישות התקנות. זה דבר יותר מהותי וצריך להתייחס אליו. 

<היו"ר יעקב מרגי:>
אני רוצה ככה, דיברנו על זה שיש דיון ב-25 ביולי, אמרת על עוד פגישה שמתקיימת? 

<שמעון אבני:>
אצל המנכ"ל. 

<היו"ר יעקב מרגי:>
עוד לפני כן? 

<שמעון אבני:>
לא, אני לא אמרתי לפני כן, אמרתי שתוך שבועיים - - - 

<היו"ר יעקב מרגי:>
תוך שבועיים. אנחנו ניתן ככה, 1 באוגוסט סביר? התכנסות כאן אחרי שיש לנו את תוצאות הדיון. 

<קריאה:>
זה ט' באב. 

<מירב ישראלי:>
סביב 1 באוגוסט. 

<היו"ר יעקב מרגי:>
זה זמן סביר? בזמן הזה אני מבקש - - -

<מירב ישראלי:>
אני אשלים את ה - - -

<היו"ר יעקב מרגי:>
כל ההתאמות, כל הניסוחים, כל זה, משרד המשפטים, בסוף בסוף אנחנו צריכים - - - 

<הדס אגמון:>
עוד לא קיבלנו את התקנות. 

<היו"ר יעקב מרגי:>
רגע, עוד לא אמרתי כלום. את רוצה שכפ"ץ? 

\

<הדס אגמון:>
כשאני פה אני לא מרגישה שאני צריכה. 

<היו"ר יעקב מרגי:>
אני שמח, כי לפעמים אני מרגיש שאני צריך לספק את זה. אני רוצה להסביר, מאחר שאנחנו מייחלים לתקנות האלה, לא לחינם המשרד חרג ממנהגו ונתן לנו את הפריבילגיה לדון בתקנות לפני שהוגשו לו, היית חלק מהתהליך, לכן אני מבקש לסיים. התהליך הבא הוא פורמלי, שמשרד החינוך מעביר אותן כדי שזה לא יהיה עוד פעם כאורך הגלות. לכן סביב ה-1 באוגוסט לסיים את כל ההתייעצויות, העלויות, ניסוחים משפטיים, הבהרות כאלה ואחרות. 
<מירב ישראלי:>
אני, כמה שהם צריכים אותי אנחנו נעשה ישיבות. 

<היו"ר יעקב מרגי:>
תודה רבה. 

<אביבית ברקאי-אהרונוף:>
מאחר שהיו כמה תיקונים שתי הערות. הערה אחת, התקנות לא מתייחסות למעשה לכל הסוגיה של המרחק. יש היום ילדים עם מוגבלות שזכאים להסעה לא בגלל המוגבלות, אלא מפאת המרחק, כמו ילדים רגילים. 

<אילן שי:>
זה מעוגן בתקנות, לימוד חובה וחינוך ממלכתי רישום. 

<אביבית ברקאי-אהרונוף:>
יש פה התייחסות, כשמדובר למשל על זכאות לליווי מדובר, זה פשוט שינוי בנוסח, ילד עם מוגבלות הזכאי להסעה, ועדת השמה, ואז יש רשימת מוגבלויות שמזכה במלווה. למשל ילדים עם הפרעות התנהגות לא זכאים להסעה לפי התקנות הללו - - -

<שמעון אבני:>
נכון, אבל כשהם יהיו זכאים להסעה - - - 

<אביבית ברקאי-אהרונוף:>
הם יהיו זכאים להסעה לפי מרחק. 

<שמעון אבני:>
נכון. 

<אביבית ברקאי-אהרונוף:>
כלומר יש פה איזה - - -

<מירב ישראלי:>
אנחנו ניסחנו את זה. התייחסנו לנקודה הזו בישיבה בינינו ומצאנו ניסוח שאמור לטפל בנושא הזה. אם יש לכם הערות לגבי הניסוח, הניסוח אין בעיה, אפשר - - - אבל הכוונה היא לכלול את הדבר הזה. 

<אביבית ברקאי-אהרונוף:>
גם לילדים ש - - -

<מירב ישראלי:>
כן, כן. דיברנו על זה בינינו. 

<אביבית ברקאי-אהרונוף:>
הערה נוספת, אני מקווה שזה מחמת הטעות, בתקנה 6, לגבי כישורי המלווה ותפקידיו, הנושא של רענון עזרה ראשונה נמחק. 

<מירב ישראלי:>
מה שאמרנו, אני אגיד לך מה, הרענון הוא לא תנאי לקבלת המלווה לעבודה. בתקנות הפעוטות אנחנו בדקנו את הנושא הזה, בדקנו איך זה מופיע בתקנות הפעוטות. בעיקרון השאלה, אם את תשימי את זה כתנאי בסעיף של המלווה, אם הוא לא עבר רענון, הוא לא יוכל להיות מלווה ולא יהיה ליווי. לכן התלבטנו בעצמנו האם להכניס את זה, בעצם שזה פוסל אותו מלהיות מלווה, או להכניס את זה בסעיף אחריות הרשות, שבעצם הרשות היא לא בסדר אם הוא לא עובר את הרענון, אבל לא יהיה מצב שאם הוא לא עבר את הרענון פתאום להסעה לא יהיה ליווי ולילדים לא יהיה ליווי. זו הייתה המחשבה מאחורי הדבר הזה. 

<מוטי אדרי:>
יצאנו עכשיו לחופש ואמורים לעבור ועדת חריגים שהיא אפילו לא נראית באופק ואנחנו חוזרים למלחמה של השנים הקודמות, שאף אחד לא יודע מתי תהיה ועדת החריגים ומעלים את אותם ילדים עוד פעם לאותו סיפור. 

<מירב ישראלי:>
הנושא של ועדת חריגים - - - 

<חיה הראל:>
לשנה הבאה? 

<מוטי אדרי:>
כל שנה, זה מלחמה של כל שנה. 

<מירב ישראלי:>
אני אגיד מילה לגבי ועדת החריגים. זה נושא שהתחלנו לדון בו בישיבות הפנימיות, עוד לא מיצינו את הדיון. יש מצב שזו לא תהיה ועדה אחת, אלא אולי סוגים שונים של ועדות כי בשילוב במיוחד מדובר על ועדת זכאות ראשונית ממש וגם בדברים אחרים. אז כל הנושא של הוועדות האלה, ההרכב שלהן, איך הן פועלות וכו', עדיין לא נסגר. 

<מוטי אדרי:>
אבל תחילת שנה, יצאו לחופש, אף אחד לא יודע מה יהיה. 

<מירב ישראלי:>
אני אכניס לי כהערה גם מועדים לנושא הזה ואנחנו נדון בזה בינינו. 

<מוטי אדרי:>
ומה יהיה בתחילת שנה? 

<מירב ישראלי:>
השנה אנחנו בכלל צריכים הוראות מעבר, אני אגיד. התחילה, מכיוון שהנושא של התחילה עוד לא נסגר, זאת אומרת מתי נתחיל את התקנות האלה וגם הנושא של הוראת המעבר, שיש פה רק התייחסות להעסקת מלווים, יש עוד נושאים שיכול להיות שנצטרך להתייחס אליהם בהוראות מעבר, אז נראה, אם צריך לגבי שנת הלימודים ה - - - אם זה ייכנס לתוקף בתחילת שנת הלימודים הנוכחית ויהיה צורך במענה נקודתי לגבי נושאים מסוימים לגבי שנת הלימודים הנוכחית, צריך יהיה לתת לזה איזה שהוא מענה בהוראה מיוחדת לגבי שנת הלימודים הנוכחית. 

<מוטי אדרי:>
ועוד משהו, זה שמעלים כל שנה את אותו ילד לאותה ועדה זה משהו ש - - - 

<היו"ר יעקב מרגי:>
זה משהו מערכתי במדינה, גם בביטוח לאומי. 

<אילן שי:>
זה לא קשור. 

<מוטי אדרי:>
מה לא קשור? כל שנה מעלים - - -

<אילן שי:>
במקרה של ילד שהזכאות שלו נקבעת באופן פרטני ולא במסגרת הקטגוריות של הזכאות האוטומטית יהיה דיון כל שנה. 

<היו"ר יעקב מרגי:>
תודה. התייחסות לתוספות. 

<מירב ישראלי:>
אני אגיד מילה על התוספת. אז לגבי התוספת, אני רק אומר במה היא עוסקת, היא עוסקת ב - - - 
<אילן שי:>
זה שתי תוספות. 

<מירב ישראלי:>
התוספת הראשונה זה האופן של - - - אני אקריא את 6(ט), שנדע במה מדובר. זה כיסא גלגלים מעוגן, התמונה הזו. 

<אילן שי:>
זה 7(ט). 

<מירב ישראלי:>
לא, אבל זה לא מושב בטיחות. 
<אילן שי:>
7(יא). 

<מירב ישראלי:>
אז אני אקריא את זה רגע, רק שנדע על מה אנחנו מדברים. 'בנושא של כיסאות גלגלים יעגן הנהג את הכיסא לרכב לפי הוראות יצרן הרכב ויצרן כיסא הגלגלים, לפי האיור בתוספת הראשונה וכמפורט להלן', ואז יש - - - האיור זה מה שפה. 

לגבי תוספת שנייה, 10(א), זה באמת 10(א)? 

<קריאה:>
זה 11. 
<מירב ישראלי:>
כן, 'האחראים על ילד עם מוגבלות ימלאו את הטופס שערוך לפי הנוסח שבתוספת השנייה שיכלול פרטים אישיים וכו'. פה זה צריך להיות 'אחראי' ולא הורה, נראה לי, כדי להתאים את הנוסח. אנחנו גם נראה אם יש דברים נוספים שצריך לכלול אחרי שנעבור על התקנות, נבדוק שאכן נכללים כל הפרטים הנדרשים בטופס. 

<חיה הראל:>
אני הייתי מציעה הורה/אחראי, משום שיש לנו הרבה ילדים שבאים מפנימיות. 

<מירב ישראלי:>
בסדר, צריך להתייחס לאחראי. 

<היו"ר יעקב מרגי:>
תודה רבה. אני מודיע שיהיו דיונים בפגרה סביב התקנות כדי לסיים אותן. תודה רבה לכם, הישיבה נעולה. 

<הישיבה ננעלה בשעה 11:55.>

